
ŠAKIŲ RAJONO SAVIVALDYBĖS  TARYBA

SPRENDIMAS

DĖL RAJONO SAVIVALDYBĖS MERO 2009 METŲ VEIKLOS ATASKAITOS
2010 m. kovo 25 d. Nr.T-49
Šakiai


Rajono savivaldybės taryba, vadovaudamasi Lietuvos Respublikos vietos savivaldos įstatymo (Žin., 1994, Nr.55-1049; 2008, Nr.113-4290) 16 str. 2 d. 19 p. ir 20 str. 7 d. bei rajono savivaldybės tarybos 2009 m. vasario 26 d. sprendimu Nr.T-31 patvirtinto rajono savivaldybės tarybos veiklos reglamento 171, 234 ir 235 p., nusprendžia,


pritarti rajono savivaldybės mero 2009 metų veiklos ataskaitai (pridedama).

Meras 





Juozas Bertašius

RAJONO SAVIVALDYBĖS MERO 2009 METŲ VEIKLOS ATASKAITA


Gyvenimas yra labai permainingas. Jis nuolat kinta, iškeldamas mums vis naujus uždavinius. Vienus vykdyti yra labai paprasta, lengva ir malonu, kiti gi, ypatingai šiandienos finansinių sunkumų fone, pareikalauja didžiulių pastangų, triūso, kartais, deja, ir nepasiekiant pagrindinio tikslo – padėti savosios bendruomenės nariui, kurio problemas spręsti tau yra patikėta. Nekinta ir neturi kisti tik viena – tai pareiga atsiskaityti merą išrinkusiai tarybai ir visai bendruomenei. Todėl ir teikiu Jums savo veiklos 2009 metais ataskaitą. Savo darbe visada vadovavausi ir vadovaujuosi šiandien Lietuvos Respublikos įstatymais ir poįstatyminiais aktais, prioritetą, bet jokios abejonės, teikdamas Lietuvos Respublikos Konstitucijai, Vietos savivaldos įstatymui ir savosios savivaldybės tarybos veiklos reglamentui. Esu ne tik atsakingas mane išrinkusiai tarybai, bet ir planuoju jos veiklą, kurioje dalyvaujame kartu. Todėl ir noriu viešai ir beje, ne pirmoje ataskaitoje, akcentuoti darnų mūsų tarybos darbą, užtikrinantį sklandų tarybai pateiktų sprendimų priėmimą, operatyvų, su nedidelėmis išimtimis, klausimų sprendimą. 2009 metais daugumą sprendimų taryba priėmė vienbalsiai arba 2-3 prieštaravus ar susilaikius. O tai liudija apie vieningą daugumos problemų suvokimą, apie tikrosios tarybos nario pareigos supratimą. Todėl manau, jog visi drauge dirbame neblogai, o žinodamas, kad kiekviename veiksme tobulėjimui ribų nėra, esu pasiryžęs kartu su Jumis žygiuoti 2010 metų darbų keliu. 


Taryba 2009 metais posėdžiavo 13 kartų, priėmė 413 sprendimų. Vykdydamas pagrindinę mero funkciją – planuoti tarybos darbą, sudaryti posėdžių darbotvarkes, šaukti į posėdžius tarybos narius, koordinuoti komitetų veiklą – vadovavausi kasdien tvyrančiu rūpesčiu – spręsti bendruomenės narių problemas, ar tai būtų formalus, didelių galvosūkių nekeliantis teisės aktų reikalavimų vykdymas, ar ne vieną dieną, savaitę ar net mėnesiais slegianti nežinomybė – kaip pasielgti, kad būtum ir teisus, ir naudingas žmonėms. Trylikos tarybos posėdžių ir 413 priimtų sprendimų fone 13 situacijų, kai klausimai dėl mažesnių ar šiek tiek didesnių priežasčių bendru tarybos narių sutarimu išbraukiami iš darbotvarkės ar atidedami – manau, yra normalus darbinis reiškinys, liudijantis apie tarybos narių aktyvų dalyvavimą klausimų nagrinėjime, nuomonių įvairovę, diskusijas ir suvokimą, kad klysta kiekvienas, kuris dirba ir mąsto, ypatingai šiuo laikotarpiu, kai nuo mūsų visų priklauso nors ir labai nedidelė mūsų bendruomenės žmonių sunkumų dalis, bet vis tik... Todėl noriu pasikartoti kasmet sakomą tiesą – būkime aktyvūs, suneškime ir suvežkime į vieną vietą visų rajono kampelių problemas, mėginkime jas spręsti  ir gal visai nesunkiai dažniau pasijusime reikalingi ir naudingi. Juk Žmogui tai svarbu.


Informacija apie mūsų bendrą veiklą taryboje, apie Jūsų visų aktyvumą ar pasyvesnę poziciją, yra pateikta savivaldybės tarybos 2009 metų veiklos ataskaitoje. Ten esančių skaičių ir faktų pakeisti negalime, ten – statistika. 
Tik norėčiau visiems palinkėti kuo didesnio aktyvumo ir atsakomybės bei atskaitomybės prieš rinkėjus.


O dabar trumpa ir kukli praėjusių metų veiklos ir konkrečių darbų analizė. 


Mano darbo principas nekinta – visoms gyvenimo sritims skirti vienodai dėmesio, atskirais atvejais išskiriant tas sferas, kurioms pagalbos ir sprendimų tuo metu labiausiai reikia. 


Per 2009 metus išleidau 30 mero potvarkių veiklos, 15 – personalo, 200 – atostogų ir komandiruočių klausimais. Savo potvarkiu sudariau rajono etninės kultūros plėtros tarybą; komisiją uždarosios akcinės bendrovės „Antano Rinkevičiaus valymo įrenginiai“ pateiktiems pasiūlymams dėl tolimesnio vandens ūkio valdymo Gelgaudiškyje išanalizuoti; komisiją uždarosios akcinės bendrovės „Paslaugos šakiečiams“ pateiktiems klausimais dėl priimamų sprendimų atliekų regioninei sistemai eksploatuoti nagrinėti, darbo grupę išvadai parengti dėl galimybės steigti Gelgaudiškio gyvenvietėje atskirą juridinį asmenį, teikiantį šilumos tiekimo paslaugą, jo steigimo bei išlaikymo galimų kaštų išlaidų paskaičiavimams atlikti; darbo grupę dėl esamų Gelgaudiškyje nuotekų valymo įrenginių panaudojimo galimybių, įgyvendinant projektą „Vandens tiekimo ir nuotekų tvarkymo infrastruktūros plėtra Gelgaudiškyje“; darbo grupę projekto „Zyplių dvaro sodybos pritaikymas kultūriniam turizmui“ įgyvendinimo priežiūrai, darbo grupę Konstitucijos egzaminui vykdyti ir testams tikrinti bei darbo grupę tarybos nario H.Zarembos 2009 m. lapkričio 26 d. pareiškime nurodytiems faktams ištirti. 


Norėčiau pateikti keletą mūsų savivaldybę charakterizuojančių faktų. 2009 m. sausio 1 d. Šakių rajone gyveno 35881 gyventojas. Gimė 334 vaikai, mirė 526 žmonės.


Rajono savivaldybės 2009 m. biudžetas buvo 82891Lt. Pajamų į biudžetą praėjusiais metais surinkome 81467,1 Lt ir biudžetas buvo įvykdytas 98,1procentų. Gyventojų pajamų mokesčių planas įvykdytas 106,4 procentų. Iš valstybės iždo negauta 2899,0 tūkst. Lt. Dėl padidėjusio PVM savivaldybė prarado 418 tūkst. Lt. Įvertinę praėjusių metų finansinę situaciją, galime pasidžiaugti, kad rajono savivaldybės biudžetinės įstaigos metus baigė be įsiskolinimų. Visą laiką žinojome -  geriau gyventi kukliau, bet pagal galimybes, nes finansiškai sunkiais dabarties ir ateities metais įsiskolinimų našta savivaldybės pečius slėgtų dar stipriau.


Švietimas. Kalbėdami apie švietimą, pirmiausia kalbame apie didžiausią nerimą plačiąja prasme keliantį faktorių – mažėjantį gimstamumą, žinoma, ryškiausiai atsispindintį rajono mokyklų tinkle. Nuo seno mintyse nešiodami tiesą apie „vienintelį šviesos šaltinį kaime“, pamažėle tą šaltinį slopinam. 2009 metais teko panaikinti Patašinės, Liepalotų ir Bunikių pradinio ugdymo skyrius. Neryžtingumas imtis tokių sprendimų būtų buvęs visiškai nelogiškas ir finansiškai pragaištingas. Dideliu skauduliu su netolimoje ateityje laukiančia „operacija“ vis dar yra visos trys Šakių miesto mokyklos, visos turinčios savas gilias tradicijas, savo stipriąsias puses ir visos su baime laukiančios – kurios iš jų vardas ar vardai išliks rajono švietimo įstaigų sąraše. Rūpestis ne tik dėl lėšų stygiaus ar mokinių adaptacijos kitose mokyklose. Rūpestis ir dėl kiekvieno bet kurioje likviduojamoje ar reorganizuojamoje švietimo įstaigoje atleidžiamo darbuotojo, kurio gyvenimo kokybei ir gerovei paplaunami pamatai, kuriuos atstatyti šiuo metu esame bejėgiai visi, visoje valstybėje. Nuo rugsėjo 1 d. Panovių pagrindinis ugdymo skyrius vykdo tik pradinio ugdymo ir pagrindinio ugdymo pirmosios pakopos programą. Turime ir džiugesnių naujienų 2009 metais Šakių vaikų lopšelis – darželis „Klevelis“ ir mokykla – darželis „Berželis“ pasirengė dalyvauti šilumos energijos taupymo projekte. Šiuo metu, atlikus visas pradines procedūras, laukiama iš Lietuvos verslo paramos agentūros ir Ūkio ministerijos finansavimo sutarties. Gavus teigiamą šių institucijų sprendimą ir atlikus darbus, turėsime galimybę džiaugtis renovuotomis vaikų ikimokyklinio ugdymo įstaigomis. 


Ne mažiau skausminga yra žiūrėti ir į tuštėjančias likviduojamų švietimo įstaigų patalpas, kuriuos lieka pakankamai tvarkingos, jaukios ir gražios, bet tuščios ... Džiugu, kad nors Patašinės pradinio ugdymo skyriaus patalpos perduotos bendruomenei. 


Kultūra. 2009 metai – Lietuvos vardo paminėjimo tūkstantmečio metai. Ir nors ši iškili sukaktis buvo minima ir analizuojama visais aspektais ir  visame pasaulyje, didžiausią šventės išraišką visgi  regėjome kultūros padangėje. Visa begalė renginių vyko rajono savivaldybės teritorijoje. Didžiulė delegacija meno mėgėjų, vaikų, moksleivių ir suaugusiųjų išlydėta  į sostinėje vykusią pasaulio lietuvių dainų šventę „Amžių sutartinė“. Beveik 700 savo rajono meno mėgėjų išlydėjęs į šventę, ieškojau galimybių ir būdų juos aplankyti Vilniuje – tą darbinę ir šventinę savaitę – ir radau. Dviejose Vilniaus mokyklose gyvenę mūsų dainininkai ir šokėjai galėjo realiai, ir nebe pirmą kartą, pamatyti ir palyginti jas su mūsų rajono mokyklomis. Įspūdžių skirtumas mūsų naudai buvo akivaizdus. Mūsų visų, mąstančių tarybos narių dėka, meno mėgėjai, būdami Vilniuje, buvo aprūpinti savu transportu, kai tuo tarpu kolegos važinėjo ir stumdėsi grūstyse visuomeniniu transportu.


Didžiulį džiaugsmą širdyje sukėlė rudeninė šventė „Derliaus vainikas“. Jos spalvas, margumą, geranoriškumą, norą būti ir švęsti drauge, tarsi vainikavo bendra 1200 metrų pynė – pynė, kurią pynė 43 įmonių, įstaigų ir organizacijų darbuotojai bei atskiri žmonės. Ši bendruomeniškumo apraiška, ypatingai šiais nelengvais finansiniais ir ekonominiais laikais, buvo ir liko neįkainojama vertybė, bylojanti – yra neperkamų dalykų, yra dvasingų dalykų, - yra bendruomenė. Įvertino, pastebėjo mus televizijos trečiasis kanalas ir tarsi pats nustebęs, kad taip būna, pasakojo apie mūsų šventę. O būna, sakė žmonės, gerai!

Kultūrai ir menui Šakiuose turime pakankamai derlingą dirvą – tiek bazės, tiek kūrybinio potencialo prasme. Tačiau dirvos užleisti negalima, ją reikia nuolat papurenti, sujudinti, jai reikia padėti. Apsilankykite nors retsykiais renginiuose, kad pamatytumėte ir patys pajustumėte renginių dvasią, kad paprasčiausiai sužinotumėte, kokie vaikai mokosi iš savivaldybės biudžeto finansuojamose mokyklose, kaip jie vystosi ir kokie užauga, ar verta finansiškai palaikyti įvairiausius kūrybinius sumanymus, ar tiesiog geriau nesunkiai finansiškai užgniaužti mažas ir dideles iniciatyvas. O sunkmetis jau savaime įnešė savas korekcijas visose gyvenimo srityse, taip pat ir kultūroje. Bet gi daug kas priklauso nuo požiūrio, tai tikrai visi puikiai žinome. 


Tampria virvele sukabintos sritys – švietimas, kultūra, sportas. Na pastarasis 2009 metus prisimins labai labai ilgai, nes duris sporto ateičiai spalio mėnesį atvėrė modernus, komfortabilus, aukštus reikalavimus atitinkantis komplektas, kurio „krikšto“ šventėje šeimininkų teisėmis turėjote garbės dalyvauti ir Jūs. Ačiū už supratimą, mano užsispyrusių idėjų palaikymą, už bendrą džiaugsmą – nes Centro teikiamomis galimybėmis naudojasi labai daug sportą mylinčių ir bandančių jį prisijaukinti žmonių. 


Apetitas auga bevalgant. Laiko patikrintas posakis. 2009 metų vasarą į žemę buvo įleista simbolinė baseino kapsulė. Nejauku svajoti, sudėtinga planuoti, o beveik neįmanoma rezultato siekti. Bet vis tiktai. Tai, be jokios abejonės, pratęstų sąrašą priemonių, kurios užtikrina žmogaus sveikatą ir kokybišką laisvalaikį. Padėkime vieni kitiems supratimu, kad to reikia. Neleiskime sau manyti, jog kaimiško rajono gyventojai neverti naudotis baseino teikiamais malonumais ir nauda. Tad mūsų baseino statybos ateičiai per Regioninės plėtros tarybą gauta apie 3,5 mlj. Lt, dar 2 mlj. Lt gauti iš Lietuvos Respublikos  Sporto departamento, likusi dalis - savivaldybės lėšos. 


Sveikatos apsauga. Nesame tiesiogiai atsakingi už sveikatos įstaigų veiklą, už jų išlaikymą ir darbo kokybę. Tačiau netiesiogiai esame atsakingi už viską, kas vyksta mūsų savivaldybės teritorijoje. Rajono sveikatos įstaigose dirba ir gydosi mūsų žmonės, - todėl jų visų gerovė neginčijamai liečia mus visus. Praėjusiais metais menu nuolatinę kovą, persikėlusią ir į šiuos metus, dėl ligoninės, traumatologinio,  akušerinio bei ginekologinio skyrių išlikimo. Ligoninė ir traumatologinis skyrius vis tik išliko, pareikalavę nemažų kovos aukščiausiose  institucijose viražų. Dėl akušerinio – ginekologinio skyriaus šiuo metu belieka apgailestauti. Mūšį lyg ir pralaimėjome, bet ne karą. Šio skyriaus specialistai ligoninėje tebedirba ir , esant reikalui, gimdymo paslauga gali būti teikiama. 2009 metais viešajai įstaigai Šakių ligoninei projektui „Šakių ligoninės pastatų renovacija, siekiant didinti energijos vartojimo efektyvumą“ iš dalies finansuoti skyrėme 200,0 tūkst. Lt. 


Savo veiklą 2009 metais išvystė ir Visuomenės sveikatos biuras. Smagu, jog kaimyninės savivaldybės, neturėdamos savų biurų, prašosi iš mūsų pirkti paslaugas. Tai kelia mūsų specialistų autoritetą, verčia kelti kvalifikaciją ir judėti, judėti, judėti...


Socialinė sfera. Šių sunkmečio dienų fone – tai labai sudėtinga ir dar labiau problemose skęstanti sfera. Neįmanoma visiems padėti išmokomis, pašalpomis, tačiau ir nepadėti neįmanoma. 2009 metais socialinėms išmokoms mokėti skyrėme 6190,2 tūkst. Lt, Šakių ir Kudirkos Naumiesčio senelių namams 20,0 tūkst. Lt, neįgaliųjų organizacijoms 75,5 tūkst. Lt. Mūsų pastangos padėti kiekvienam pagalbos prašančiam yra nuolatinės, tačiau galimybės darosi vis labiau ribotos, ir šioje vietoje yra kaip tik didžioji problema – socialiai remtinų asmenų stipriai daugėja, o piniginės paramos galimybes mažėja. 


Žemės ūkis. 2009 metais mūsų krašto žemės darbštiems jos dirbėjams atseikėjo neblogą visų kultūrų derlių. Tačiau supirkimo kainos jau nebe pirmus metus žemdirbių netenkino. Juokinga išliko žaliavinio pieno ir  grūdų supirkimo kaina. Be to, nuo 2009 metų ūkininkai moka pelno pajamų, sveikatos draudimo ir Sodros mokesčius, o tai labai apsunkino žemdirbių gyvenimą. Tačiau dauguma žemdirbių suvokia, kad jų darbo sėkmė ir gyvenimo kokybė priklauso nuo daugybės faktorių ir todėl yra labai aktyvūs, įsisavindami Europos sąjungos struktūrinių fondų lėšas, noriai dalyvauja įvairiausiuose mokymuose, įvairių institucijų organizuojamuose pasitarimuose, nes žino jų teikiamą naudą. Didžiuojuosi rajono žemdirbiais, kiekvieną minutę ir kiekvienoje situacijoje stengiuosi jiems padėti – reikalui esant, ir aukščiausiose Valstybės institucijose aiškinuosi, kad ir vieno ar grupelės suinteresuotų žmonių problemas. Praėjusiais metais dalyvavau ūkininkų suvažiavime, kuriame užėmiau aktyvią poziciją, keldamas viešai klausimus ir ieškodamas atsakymų į juos. 


Lietuvos savivaldybių asociacijoje esu valdybos narys ir Žemės valdymo ir kaimo reikalų komiteto pirmininko pavaduotojas. Nors ne visada tokiose struktūrose balsas išgirstamas, tačiau stengiuosi kiekviena proga visokeriopai garsiai ginti savo rajono žmonių interesus. Daugybę kartų teko kontaktuoti ir su Nacionaline mokėjimo agentūra – kaip žinia, su ja susieta mūsų žemdirbių kasdienybė. 


Marijampolės apskrities Regioninės plėtros taryboje stengiuosi aktyviai dalyvauti, ginti savos savivaldybės interesus, tačiau išlikti garbingam – nepažeisti visos apskrities žmonių interesų. 


Ūkinė veikla. 2009 metais pastatyta jau minėta Jaunimo ir sporto centro salė su pagalbinėmis patalpomis, lauko teritorijoje įrengta moderni krepšinio aikštelė, sutvarkyta aplinka. Projekto vertė – 10 mlj. Lt. Išdagų gyvenvietėje savivaldybės lėšomis įrengta 2,2 km nuotekų trasa (sąmatinė vertė – 385 tūkst. Lt). Kiduliuose už 50 tūkst. Lt įrengta virš 3 km ilgio vandentiekio trasa (savivaldybės lėšomis). Užbaigti Nemuno vidurupio darbai Šakiuose ir Lukšiuose. Projekto vertė – 20 mlj. Lt. Gautas finansavimas ir pradėti jau minėti baseino statybos darbai. Paruoštas pagrindas žvyrkelio asfaltavimui kelio atkarpoje nuo Kriūkų link Kauno (virš 7 km) iki esamo asfalto kelio. 


Informaciją apie uždarasias akcines bendroves rasite savivaldybės administracijos direktoriaus ataskaitoje. Paminėsiu tik keletą pačių aktualiausių momentų. Didžiausias žmonių, valdžios ir aukštų institucijų diskusijas sukėlė šalto vandens kaina. Atsakingai pareiškiu, ilgai ir sunkiai kovojau, kad ji taptų mažesne. Ir nors sprendimas bus nuostolingas UAB „Šakių vandenys“, bus naudingas ilgam vartotojui.   


Didžiausias skaudulys žiemos laikotarpiu, ypač tokios žiemos kaip ši, yra šilumos tiekimo paslaugos, perkamos iš UAB „Šakių šilumos tinklai“, kaina. Nors bendrai kaina yra viena mažiausių Lietuvoje, ji skaudžiai gula ant mokėtojų pečių. Todėl visų mūsų bendras rūpestis yra ieškoti konkrečių sprendimų būdų vartotojo mokėjimo naštai palengvinti. 


Darbo rinka ir problemos joje. 2009 m. sausio 1 dienai nedarbo lygis mūsų savivaldybėje siekė 3,9 proc., liepos 1 dienai pakilo iki 7,9 proc., o gruodžio 31 dienai siekė net 10,5 proc. Mūsų rajono savivaldybės nedarbo lygio vidurkį viršija 3 labiausiai nedarbo prasme pažeidžiamos seniūnijos – Kudirkos Naumiestis – 11,3 proc., Slavikai – 13,4 proc., Gelgaudiškis – 16,7 proc. 


2009 metais į viešuosius darbus rajone nukreipta 312 žmonių, iš jų 239 bedarbiai - į Laikino užimtumo projektą, o 73 – į Laikinuosius darbus. Šių priemonių nauda akivaizdi, tiek bedarbiams, tiek jų padarytų darbų požiūriu. Viešuosiuose darbuose dalyvaujantys asmenys praėjusiais metais remontavo 14 mokyklų, 3 kultūros centrus, 2 vaikų darželius, 5 visuomeninės paskirties pastatus, tvarkė parkus ir kapines. 


Nesame pajėgūs sumažinti bedarbystę – tai net ne rajono, o visos šalies problema. Didelė problema, kelianti baimę ir ateičiai – greitai tai nesibaigs.


Taryba, jau 2009 metais įvertinusi blogėjančią situaciją darbo sferoje, buvo priėmusi sprendimą atskiroms asmenų grupėms, įsigyjančioms verslo liudijimus, mažinti jų kainą. Tačiau situacijai darantis katastrofiškai, 2009 metais drauge su Jumis išreiškėme valią 2010 sumažinti verslo liudijimų įsigijimo kainą visiems gyventojams 20 proc., o neįgaliesiems, daugiavaikiams asmenims ir bedarbiams – 30 proc. Gal tai padės nors kiek lengviau žmonėms susikurti sau darbo vietą ar sunkmečio laikotarpiu išlaikyti senąją. Norisi tikėti ir nors taip žmonėms padėti.


Didelį rūpestį kelia Verslo ir informacijos centro ateitis. Praėjusiais metais daug diskutavę, dar kol kas nesame radę atsakymo – ar Centras galės užsidirbti ir išgyventi pats? 


Bendruomenės veikla. Mūsų rajone įsikūrusios 32 bendruomenės nesiliauja džiuginti mūsų ir manęs asmeniškai savo aktyvia ir produktyvia veikla. Prieš keletą metų Lietuvos įstatymuose ir realiame gyvenime prasidėjęs bendruomeninis judėjimas mūsų rajone yra vienas gyviausių visoje šalyje. Gal todėl, kad žmonės sumanūs, gal todėl, kad taryba, teisingai įvertindama bendruomeniškumo svarbą, skiria tam lėšų (2009 metais skirta 85 tūkst. Lt). Džiaugdamasis ir viena, ir kita priežastimi, sakau, jog tai iš esmės atitinka mano, kaip rajono vadovo, nuostatą – mūsų gyvenime svarbiausia yra žmogus! Priešingu atveju, kam, jei ne jam, mokyklos ir ligoninės, bibliotekos ir kultūros salės, keliai ir paslaugos. Ir kaip sakoma, viena galva gerai, o dvi – geriau. Tad ir žmonės, susibūrę į teritorinius junginius, kuria, dainuoja, šoka, keliauja ir dirba patys. Ir taip iš vadinamos „vietos“ teikia siūlymus, pageidavimus, diktuoja savo ir valdžios gyvenimo kryptis. Mūsų bendruomenių centrai nuolat dalyvauja įvairiausiuose projektuose. Dabar atsivėrus realiai galimybei gauti projektų finansavimą  per krašto Vietos veiklos grupę, bendruomenių žmonės mokosi, domisi, net niekada nieko panašaus nedarę, rašo nuo mažiausio iki didžiausio projektus  ir stebina, regis, neįmanomais dalykais! Kad projektą parengti yra paprasta,  gali pasakyti tik tas, kuris niekada to nedarė arba nevertina kito darbo. Kaimo bendruomenės 2009 m. tvarkė aplinką, organizavo įvairius renginius, remontavo savo patalpas. Labai džiugu, kad retsykiais gimsta tokie atsitiktinumai, kai dėl vienokių ar kitokių priežasčių nykstant vienai įstaigai, jos patalpas gali perimti naujai besiformuojantis darinys – šiuo atveju, bendruomenės centrai. Juk be galo skausminga yra tada, kai atremontuotos, kartais net renovuotos patalpos, lieka tuščios, neturint net jokios vizijos anei iliuzijos, kam jos gali būti toje vietoje reikalingos ir panaudotos.

Rajono savivaldybės teritorijoje turime daug įvairių nevyriausybinių  organizacijų, neskaitant bendruomenių centrų, kuriuos jau aptarėme anksčiau. Nors 2009 metais jų kokybiškesnei veiklai vystyti lėšų skirti neturėjome galimybės, visada palaikiau, rėmiau asmeninėmis lėšomis pagal galimybes tas organizacijas, kurių veikla neapsiriboja siaurais individualiais poreikiais, o priešingai, tampa akivaizdi visuomenei, įdomi ir naudinga pramogine, pažintine, kultūrine ar edukacine prasme kitai bendruomenės daliai. Linkiu tokioms organizacijoms energijos, naujų sumanymų ir darbų.


Strateginis planas. Strateginės plėtros planas yra viena iš priemonių, kurios padeda pagrįsti konkrečių sprendimų, veiksmų, projektų naudą ir svarbą rajono savivaldybės plėtrai. Pastaraisiais metais strateginis planavimas tampa vis labiau reglamentuotas. Bendros politikų ir bendruomenės pastangos gali sukurti tinkamas rajono plėtros, vystymo ir stiprėjimo sąlygas. Strateginio plano 2009 metų priemonių plano įgyvendinimui buvo įsisavinta 65646 tūkst. Lt, iš jų 11872 tūkst. Lt – rajono savivaldybės 2009 m. biudžeto lėšos, o tai sudaro 14,3 proc. nuo bendro rajono savivaldybės biudžeto. 


Tiek praėjusių metų kasdienybės akcentų – svarbiausių mano ir mūsų visų veiklos principų. Pabendravęs su kolegomis merais iš artimesnių ar tolimesnių rajonų ir pasidomėjęs jų ataskaitų formomis, drąsiai drįstu sakyti, jog kiekvienas atsiskaito už darbą taip, kaip supranta. Šiandien Jūsų vertinimui yra pateikiamos 4 ataskaitos, iš kurių 3 labai tampriai susietos. Šiek tiek informacijos Jums pateikta tarybos veiklos ataskaitoje, o daug ir labai smulkios – Jums pateiks savivaldybės administracijos direktorius.


Priartėjo ataskaitos eilutės, kai kasmet Jums kartoju tuos pačius žodžius ir sakinius – bendrauju su savo atstovaujamos savivaldybės žmonėmis visur, visada ir nesvarbu, kur tai bebūtų – kabinete, gatvėje, salėje, renginyje ar ten, kur prašo mane atvykti. Tokia yra tiesa ir ją argumentuoju tik vienu pagrindiniu principu – esame ir esu čia tam, kad padėčiau tiems, dėl kurių sukurta apskritai mero institucija. Šventai žinau vieną tiesą – kol neišklausysi  žmogaus, nežinosi kame jam reikalinga pagalba, o jei negali padėti, tai tenka prisiminti posakį – žodis irgi gydo.


Nestatydamas jokių barjerų dėl mūsų savivaldybės teritorijoje esančių įstaigų pavaldumo, bendrauju su jų vadovais lygiais pagrindais nuolat – turiu jausti pulsą, nes esu įsitikinęs, kad jei įstaiga yra mūsų savivaldybės teritorijoje – jos veikla yra skirta mūsų žmonėms. Todėl bendram rajono paveikslui sukurti reikalingi skaičiai, procentai, mintys, darbai ir planai iš visų rajone veikiančių subjektų. 


Per ataskaitinį laikotarpį aplankiau daugelį savivaldybės biudžetinių ir viešųjų įstaigų, savivaldybės kontroliuojamų įmonių (kai kurias po keletą kartų), domėjausi jų vadovų veikla, kontroliavau jų veiklą.


Atsiskaitinėjau gyventojams susitikimų metu, išklausiau pageidavimus seniūnijose. Betarpiškas bendravimas su rajono gyventojais yra efektyviausia atsiskaitymo rinkėjams priemonė. Vykstantys susitikimai rodo vis didesnį žmonių susidomėjimą, norą šnekėtis, išsakyti savo problemas, bendrauti su vietos valdžios atstovais. 


Ruošdamas šią ataskaitą, mąsčiau, koks įvykis 2009 metais galėtų būti laikomas esminiu, svarbiausiu, gražiausiu? Gal Lietuvos vardo paminėjimo tūkstantmetis, gal pasaulio lietuvių dainų šventė „Amžių sutartinė“? Gal! O gal vis tik kiekvienas gyvenimo momentas, kuriame esame reikalingi vienas kitam? Mūsų darbas, šeimininkiškas žvilgsnis į rajono gyvenimą, kostruktyvumas sprendimuose, susilaikymas nuo dirbtinų kliūčių darymo, darna visų veiksmuose – tarybos, mero, administracijos ir aktyviosios visuomenės dalies. Juk sutrikus vienai grandies daliai, nustoja funkcionuoti ji visa. 


Dėkoju už nuveiktus darbus visiems. Dėkoju už supratimą, kad klaidos, kartais neryžtingumas, o kartais skubotumas – būdingas visiems, kurie dirba. Dėkoju už atlaidumą. Džiaugiuosi  visų mūsų pastangomis pasiektu rezultatu – būti tarp geriausių 5 Lietuvos savivaldybių, kuriose gyventi gera. Dar turėtume pasiekti, kad taip galvotų ne tik tyrimus atlikęs žurnalas „Veidas“, bet ir mes patys,  mūsų krašto žmonės ir ypatingai – jauni!


Pagarbiai,

